钦定古今图书集成/方舆汇编/边裔典/第089卷 > 《广东通志》 > 《外志》
## 钦定古今图书集成/方舆汇编/边裔典/第089卷 > 《广东通志》 > 《外志》

黄帝时，南彝乘白鹿来献鬯及褐裘。唐尧南抚交阯，
三苗来宾。虞舜时，僬侥氏来贡没羽，蛮彝率服。夏成
五服，外薄四海，南海鱼、革、珠、玑、大贝。商伊尹正四方
献令正南瓯、邓、桂国，损子产里，百濮九菌。

六者，南蛮之别名也。瓯与沤同，瓯，骆也。邓曼姓，荆南蛮峒也。桂林八树在番禺。《损子产》，谓食首产子蛮也。里音黎，今呼为俚人。

令以珠玑、玳瑁、象齿、文犀、翠羽、菌鹤、矩狗为献。

玑似珠而小，《菌鹤》，可用为旌翳，矩狗之善者。

成周王会瓯人蝉蛇于越，纳且瓯文蜃。

今广西骆越之地，伊尹朝献正东沤，则瓯人也。又正南瓯，则骆越也。沤、瓯通用。《文》蜃，大蛤也。

《共人》《元贝》。

吴越之蛮曰“共人。” 元，黑也。贝，海大虫也。

海阳大蟹。

海水之阳，今产蝤蛑之地，盖潮州以东入闽也。

自深桂。

《自深》，《南蛮》名桂，今出桂州、韶州。

会稽。以

皮可以冠鼓，

《蛮扬》之翟。

扬州之蛮翟，《山鸡》也。

《仓吾翡翠》，翡翠者，所以取羽。

《仓吾》，今苍梧也。翡翠鸟，羽青而有黄。

南人致众者皆北向。

《南》，南越也。五岭之南，至海为“扬。粤。” 今广东地。

汉时朱南崖有都元、湛离、甘都卢、黄支等国，近者十
馀日，远至四五月程。其俗略与朱崖相类。其州境广
大，户口蕃滋，多异物。汉武帝时，常遣应募人与其使
俱入海，市明珠、璧、琉璃、奇石、异物，赍黄金杂缯而往。
所至国，皆廪食为耦，蛮彝贾船转送致之，外彝珍货
流入中国始此。

刘向曰：“独樯舶深五十馀肘，三木舶深十五馀肘，西域以肘为度。”

后汉光武时，交阯、日南徼外蛮来贡。马援建铜柱。后
《西屠彝》亦改国名“哥罗”，属于扶南。自是各国名屡易
矣。日南象林蛮屡叛复降，而区怜。〈一作区连〉竟据林邑，背
违中国习俗文字，渐与婆罗门同，而佛书遂。至桓帝
时，扶南之西天竺、大秦等国，皆由南海重译贡献，而
贾胡自此充斥于扬、粤矣。其贡玳瑁、象齿、古贝、沉水
香、琥珀。兽则驯象、元犀、猩猩之属，多不可殚纪。
吴孙权遣宣化从事朱应、中郎康泰使诸番国，其所
经及传闻则有数百国。泰立纪传，谓之扶南土俗，曰
“蒲卢中，曰优钹，曰横跌，曰诸薄，曰北橹，曰滨郍专，曰
鸟文，曰斯调，曰林阳，曰马五洲，曰薄叹洲，曰耽兰洲，
曰巨延洲。”其后历代更变，非复旧名矣。

晋武帝平吴，林邑、扶南入贡之后，曰牟罗，曰模卢，曰
末利，曰卑离，曰满都，曰绳余，曰沙楼，曰蒲林，皆昔所
未闻也。宋、齐至者，师子、毗迦梨、干陀利、阇婆、蒲黄、阿
罗陀罗、单婆皇、狼牙、修、槃槃、顿逊等，盖有十馀国。梁
武帝时，婆利丹丹毗骞始通。“毗骞王身长三丈，颈长
三尺，自古以来不死，知神圣未然之事，其子孙则生”
死如常人。隋使通赤土，致罗刹。其国在婆利之东。其
人极陋，朱发黑身，兽牙鹰爪，盖佛书所谓“长身金刚，
夜叉罗刹”，即此物也。他若投和、边斗之属，贡于隋者
益多。其贡入，大抵金宝香药等物，亦有献佛牙舍利
者，皆奉婆罗门之教故也。

唐始置市舶使，以岭南帅臣监领之，设市区，令蛮彝
来贡者为市，稍收利入官。凡舟之来，最大者为“独樯舶”，能载一千《婆兰》。〈胡人谓二百斤为一婆兰〉次曰牛头舶，比独樯
得三之一；又次曰二木舶，曰料河舶，递得三之一。贞
观十七年，诏三路舶司，番商贩到龙脑、沉香、丁香、白
豆蔻四色，并抽解一分。武后时，都督路元皻冒取番
酋货，舶酋不胜忿，杀之。开元初，市舶使周庆立与波
斯僧造奇巧以进，劾罢，又罢，遣使者之南海求珠翠
者。开元四年，有胡人上言：“海南”多珠翠奇宝，可往营
致。因言市舶之利，又欲往狮子国求灵药，又善医之
妪，寘之宫掖。上命监察御史杨范臣与胡人皆往求
之，范臣从容奏曰：“陛下前年焚珠玉锦绣，示不复用。
今所求者，何以异于所焚者乎？彼市舶与商贾争利，
殆非王者之体。胡药之性，中国多不能知，况于胡妪，
岂宜寘之宫掖？夫御史，天子耳目之官，必有军国大
事，臣虽触冒灾瘴，死不敢辞。此特胡人眩惑求媚，无
益圣德，窃恐非陛下之意，愿熟思之。”上遽自引咎，慰
谕而罢之。后于广州设结好使，每番舶至，则审事宜
以闻。是时诸番多所更改，林邑号环王，而陆真腊亦
号文单，皆常犯边。元和中，安南都护张舟击败之，乃
复铜柱以正疆场，于是贡琛溢于王府。其后，节度使
马总又铸二柱以继之。贞元时，波斯、古罗二国入贡，
多珍物，节度使王处休奉宣威德，抚令市易，常供外，
一无所取。乃为《使院图表》，进其言，有曰：“海门之外，隐
若敌国。资忠履信，贻厥将来。”时称得体。其后以军兴，
渐加市税。太和中，文宗下诏除之。

宋开宝四年，置市舶司于广州，以知州兼使，通判兼
判官。淳化二年，始立抽解二分。凡诸番之在南海者，
并通货以金、锡、缗金易其犀、象、珊瑚、琥珀、珠琲、镔𫓧、
鼍皮、玳瑁、玛瑙、车渠、水精、番布、乌樠、苏木、胡椒、香药
等物。太宗置榷务于京师，诏诸番货至广州，非出官
库者，无得私相贸易。其后有诏，非奇珍物皆听市。后
又诏他货之良者亦听市其半。大抵海舶至，征其什
一而给其馀，价直岁入以数十钜万计，县官经费有
助焉。太平兴国三年，李昌龄知广州，广有海舶之饶，
昌龄不能以廉自守，淳化二年代还，昌龄上言：“广州
市舶，每岁商舶至，官尽增价买之，良苦相杂，少利。自
今请择其良者如价给之，苦者恣其”卖勿禁。熙宁中，
广州市舶岁课亏折，或以为市易司扰之，故令提举
究诘以闻。于是务官吕邈以阑取番物劾免。后以言
者罢杭、明市舶，诸司皆隶广州。元丰三年，中书言：“广
舶已修定条约，宜选官推行。”诏广东以转运使孙迥
罢帅臣兼领。大观元年，复置浙、广、福建二路市舶提
举官，杭明仍复置司，又增一司于泉州。三年，番商欲
往他郡者，从舶司给券，毋杂禁物。其防船兵仗给之
如诸国法。船舶司鬻所市物，皆得过二分，官吏市者
有禁。政和四年，诏广南市舶司岁贡珍珠、犀角、象齿。
建炎元年诏：“市舶多以无用之物，枉费国用，取悦权
近，自今有以笃耨香、指环、玛瑙、猫儿眼睛之类博买
前来，及有亏番商者，重治其罪，皆寘于法。惟赐巨寮
象笏、犀带可者，量令输送。”旧法，番物粗细二色，龙瑙
珍珠之类，皆为细色，十分抽一。后又博买四分，粗色
十分抽一，又博买四分。抽买既多，商人多匿其细者
弗实。旧法，细色以五千两为一纲，粗色以万斤为一
纲，每逢一纲，则有脚乘赡家钱一千馀缗。其后部运
者诡以象、犀、紫矿之类以昌脚乘，而旧日一纲至分
为三十三纲，多费脚乘，家赡钱三千馀贯也。绍兴二
十七年，诏广南经略市舶司，察番商假托入贡。隆兴
初，臣寮以象齿、朱犀比他货最重，请十分抽一，罢博
买。乾道初，臣寮又言福建、广南皆有市舶，物货浩瀚，
置官提举实宜。乾道七年，诏粗色货物以二万斤为
一纲，所耗六百斤，依旧支破水脚钱一千六百六十
二贯有奇。南渡后，经费困乏，一切倚办，海舶岁入固
不少，然金银铜铁钱币亦用是漏泄外境，而钱之泄
尤甚。法禁虽严，奸巧愈密，其弊卒不可禁。淳熙二年，
诏广州市舶除榷货外，他货之良者止市其半。
元世祖尝立提举司，寻罢之。英宗至治四年，遣使榷
广东番货，乃复立之，听海商贸易，归征其税。顺帝元
统六年，罢广东提举二司。至正二年，复立广东提举，
申严市舶之禁。三年，听海商贸易，归征其税。

明除元乱诸番例当三年一贡，世见来王，许以互市。
立市舶提举司，以主诸番入贡。旧制，应入贡番，先给
与符簿，及至三司，与合符，视其表文、方物无伪，乃津
送入京。若国王、王妃、陪臣等附至货物，抽其十分之
五，其馀官给之直，暹逻、瓜哇二国免抽。其番商私赍
货物入为易市者，舟至水次，悉封籍之，抽其十二，乃
听贸易。然闽、广奸民，往往有椎髻耳环，效番衣服声
音，入其舶中，导之为奸，因缘钞暴，傍海甚苦之。《旧志》：
凡东洋交易，多用丝纻，倭国尤为凶狠，商人畏之，回
易鹤顶等物。西洋交易，多用广货，回易胡椒等物。其
贵细者，往往满舶。若暹逻产苏木，地闷产檀香，其馀
香货，各国皆有之。若沉香，有黄、沉、乌角，沉至贵者；蜡

者，白地黑花，通天犀，黑地白花；复通犀，则通天犀白
花中复有黑花，此皆希世之贵者。鹤顶、龟筒、玳瑁，见
合可合，惟犀角不苟合，故公服以玉与犀为带，贵其
不苟合之义也。

洪武三年五月，遣使颁《科举诏》于安南、占城，以其通
中国文字也。诸番莫不畏威怀德，自是朝贡不绝，亦
有不及期而贡献者。永乐改元，遣使四出招谕诸番，
贡献毕至。奇货重宝，前所未有。乃命内臣监镇市舶，
设公馆于城南水滨，公馆建于郡西仙湖。〈今为分守道〉三
年九月，大理寺卿〈阙〉　辅，初为湖广副使，坐事降行
人。至是奉使西南诸番、暹逻、瓜哇，以至西洋古里诸
国。还京，奏事称旨，擢广东按察使。内臣侯显、郑和等
偕行人往返，番王皆厚礼之。四年六月，广东布政司
奏：“每岁海外番彝入贡方物，水路以舟楫运载，惟南
雄至南安，限隔梅岭，舟楫不通。自今请用民力接运。”
旨曰：“为君务养民。今番贡无定期，而农民少暇日。假
令自春至秋，番彝入贡不绝，皆役民接运，岂不妨其
农事？自今番彝入贡，如值农务之时，其方物并于南
雄收贮，俟十一月农隙，却令运赴南安，著为令。”复顾
侍臣曰：“民不失其养，虽劳之鲜怨；民失所养，虽休之
不德。”八月，置怀远驿于广州城蚬子步，创房一百二
十间以居番人。隶市舶提举司，然内官总货，提举官
吏惟领簿而已。有当由福建而被风漂舟至者。如渤
泥，本阇婆属国，在西南大海中，去瓜哇四十五日程，
去三佛齐四十日程，去占城三十日程。永乐四年，其
王遐旺来朝。琉球在东洋大海中，当建安郡东，水行
五日而至。隋大业中，遣将率兵自义安浮海击之。义
安，今潮州也。洪武中，分大小琉球，朝贡甚恭。官生常
入太学受业，每加收恤。他若喃勃利、新附诸国，亦有
随舶至广州者。

正统十年，按察副使章格巡视海道。时琉球使臣蔡
璇等率数人以方物买卖邻国，风漂至香山港。守备
常以“海寇”欲戮之以为功。格不可，为之辩，奏还其赀
而遣之，番彝颂德。近年，琉球客商有漂至琼州者，送
至广城。佥事经彦采加意存恤，远人感之。成化、弘治
之世，贡献至者日伙。有司惟容其番使入见，馀皆留
停于驿。往来设燕管待，方许入城。衣服诡异，亦有帽
金珠、衣朝霞者，老稚咸竞观之。椒木铜鼓、戒指宝石，
溢于库市。番货甚贱，贫民承令博买，多致富。正德十
二年，西海彝人佛朗机亦称朝贡，突入东莞县，火铳
迅烈，震骇远迩，残掠甚至，炙食小儿。海道奉命诛逐，
乃出境。自是海舶悉行禁止，例应入贡诸番，亦鲜有
至者。贡舶乃往漳、泉、广城，市贸，萧然非旧制矣。于是
两广巡抚都御史林富稽祖训，遵《会典》奏上，得允，于
是番舶乃通焉。奏略云：“臣惟巡抚之职，莫先于为民
兴利而除害。凡上有益于朝廷，下有益于生民者，利
也；上有损于朝廷，下有损于生民者，害也。今以除害
为名，并一切之利禁绝之，使军国无所资，忘祖宗成
宪，且失远人之心，则广之市舶是也。”谨按《明皇祖训》，
“安南、真腊、暹逻、占城、苏门荅剌、西洋、瓜哇、彭亨、白花、
三佛齐、渤泥诸国，俱许朝贡，惟内带行商多行谲诈，
则暂却之，其后渐通。”又按《大明会典》：凡安南、满剌加
诸国来朝贡者，使回俱令于广东布政司管待。见今
设有“市舶提举司，又敕内臣一员以督之”，所以送往
迎来，懋迁有无，柔远人而宣威德也。至正德十二年，
有佛朗机彝人突入东莞县界，时布政使吴廷举许
其朝贡，为之奏闻，此则不考成宪之过也。厥后《犷狡
章》闻，朝廷准御史丘道隆等奏，即行抚按，令海道官
即驱逐出境，诛其首恶火者亚三等，馀党闻风慑遁。
有司自是将安南、满剌加诸番舶尽行阻绝，皆往漳
州府海面地方私自驻扎，于是利归于闽，而广之市
井萧然矣。夫佛朗机素不通中国，驱而绝之，宜也。《祖
训》《会典》所载“诸国素恭顺与中国通”者也，朝贡贸易，
尽阻绝之，则是因噎而废食也。况市舶官吏公设于
广东者，反不如漳州之私“通无禁”，则国家成宪，果安
在哉？以臣筹之，中国之利，盐铁为大仡仡终岁仅充
常额。一有水旱，劝民纳粟，犹惧不蔇。旧规番舶朝贡
之外，抽解俱有则例，足供御用。此其利之大者一也。
除抽解外，即充军饷。今两广用兵连年，库藏日耗，藉
此可以充羡而备不虞。此其利之大者二也。广西一
省，全仰给“于广东，今少有征发，即措办不前。虽折俸
椒木，久以缺乏，科扰于民，计所不免。查得旧番舶通
时公私饶给，在库番货，旬月可得银两数万。此其为
利之大者三也。贸易旧例，有司择其良者，如价给之，
其次资民买卖，故小民持二钱之货，即得握椒，展转
交易，可以自肥。广东旧称富庶，良以此耳。此其为利
之大者四也。助国给军，既有赖焉，而在官在民，又无
不给，是因民之所利而利者也，非所谓开利孔，为民
罪梯也。议者或病外彝突境之为虞，则臣又筹之。暹
逻、真腊、瓜哇、三佛齐等国，洪武初，首贡方物，臣服至今。永乐时，渤泥入朝，没齿感德。成化间，占城被篡，继
绝蒙恩。南方蛮彝，大抵宽柔，乃”其常性，百馀年来，未
敢有为盗寇者。近时佛朗机来自西海，其小为肆侮，
夫有所召之也。见今番舶之在漳、闽者，亦未闻小有
惊动，则是决不敢为害，亦彰彰明矣。况久阻忽通，又
足以得其懽心乎？臣请于洋澳要害去处及东莞县
南头等地面，递年令海道副使及备倭都指挥督率
官军，严加巡察。凡舶之来出于《祖训》《会典》之所载者，
密诇得真，许其照旧驻札。其《祖训》《会典》之所不载如
佛朗机者，即驱出境。如敢拒抗不服，即督发官军擒
斩。而凡所谓喇哈番贼不许权要之私通、小民之诱
子女下海者必禁。一有疏虞，则官军必罪。如此则不
惟足兴一方之利，而王者无外之道亦在是矣。伏望
“皇上特敕该部熟议，将臣所陈利害逐一参究。如果
可行，乞行福建、广东省，令番舶之私自驻扎者，尽行
逐去；其有朝贡表文者，许往广州洋澳去处，俟候官
司处置。如此，庶怀柔有方而公私两便矣。”

《南齐书》。